
TRACI DOUGLASS

En het kveld i april

Oversatt av Jan Ingar Vik

Miniserie: Nattskift i Barcelona


Byen sover dypt, men nattpersonalet på Santa Aelinas sykehus er alltid på vakt for pasientene sine – og for hverandre. Dette er del to i miniserien Nattskift i Barcelona.

Kjære leser!

Jeg skrev denne boken på høsten, tiden da alt her i USA roer seg og været begynner å bli kaldere, så det var en ren nytelse å kunne flykte til praktfulle, solrike Barcelona noen timer hver dag. Og det å utforske kjærlighetshistorien og den følelsesmessige bagasjen til Carlos og Isabella var også veldig hyggelig. Jeg lærte så mye om Cuba og Barcelona og surfing, og jeg håper gleden min kommer til uttrykk i historien. Jeg elsker art nouveau, så det å legge handlinger til noen av byens verdensberømte, arkitektoniske underverker var en drøm som ble virkelig. Og Carlos er slik en søt, omsorgsfull, sterk og støttende helt at det var en fornøyelse å skrive om ham.

Jeg håper virkelig at du vil like å lese om Carlos og Isabellas reise mot kjærligheten og hindringene (og overraskelsene) de møter på veien. Denne historien var det en fornøyelse å skrive, og hvem vet, kanskje jeg selv en dag kommer til å besøke den fantastiske byen Barcelona. Den står definitivt på listen min!

Traci <3


Til skrivegruppen min for støtten og ideene og latteren. Det å fullføre to bøker på fire måneder er MYE, og jeg ville ikke vært her og fortsatt hatt vettet i behold uten dere!

 

Til min fantastiske redaktør, Charlotte, som alltid vet nøyaktig hva som må rettes på for å gjøre bøkene mine bedre og som forteller meg det på en slik vennlig, støttende måte.

 

Til min fantastiske agent, Jill, som har snakket meg ut av vanskelige situasjoner mer enn én gang så langt og som fortsetter å støtte meg.

 

Til min nye skrive-ʼpartnerʼ, Karley, en pelsball av kjærlighet som alltid får meg til å smile. Elsker deg, bisken!

 

Og til alle som velger en av bøkene mine. Dere er grunnen til det jeg driver med, og jeg føler meg så heldig og velsignet hver eneste dag fordi jeg har muligheten til å skape historier som dere vil lese.

 

Takk!


Prolog

April

Vinden hadde stilnet, slik den alltid gjorde om kvelden.

Isabella Rivas stakk tærne ned i den fortsatt varme sanden på Playa de Bogatell og stirret på den praktfulle solnedgangen. Dette var favorittiden hennes på dagen – når turistene hadde forsvunnet og vinden og bølgene hadde avtatt. Så stille og fredelig og …

«Hjelp!» skrek en kvinne nede fra stranden. «Hjelp! Mannen min!»

Isabella slapp surfebrettet og løp mot kvinnen. «Señora, qué pasa?»

Kvinnen, som var hvit som et spøkelse og desperat, snakket med britisk aksent. «Jeg snakker ikke spansk. Vær så snill, du må hjelpe ektemannen min. Han drukner der ute!»

«Jeg forstår, maʼam», sa Isabella, og gikk over til engelsk da hun begynte å løpe mot vannet. «Jeg skal få ham inn. Si ifra til badevaktene!»

Hun løp ut i sjøen og stupte ut i det dypere vannet like utenfor sandbanken. Så svømte hun raskt i den retningen kvinnen pekte. Hun var omgitt av svart vann i kveldsmørket, og den neonrøde bøyen foran henne glødet som en stråle. Da hun løftet hodet mellom svømmetakene, fikk hun øye på en hvit klump på overflaten, og adrenalinet gikk til værs. I øyekroken så hun en annen person svømme i samme retningen, men det var altfor tidlig til at badevaktene på stranden kunne ha dukket opp.

«Sir!» ropte hun og tro vannet mens hun strakte hendene ut mot den forulykkede. «Sir! Kan du høre meg?»

Ikke noe svar.

Hudfargen hans var grå og leppene blåaktige, og Isabella visste etter årene som ambulansearbeider at det ikke så bra ut. Det var umulig å vite hva som hadde forårsaket dette, men én ting var klart – mannen pustet ikke.

«Hva kan jeg gjøre for å hjelpe til?» sa en mannlig stemme med aksent ved siden av henne.

«Hjelp meg med å få ham inn på land. Han trenger hjerte-lunge-redning.» Isabella kom seg over til den ene siden av mannen og støttet hodet hans, mens den andre mannen grep tak i ham på den andre siden, og sammen fikk de offeret inn på tørt land. Badevaktene møtte dem med førstehjelpsutstyr, og Isabella fortalte dem raskt hvem hun var og hva hun trengte, mens den gode samaritanen som hadde hjulpet henne i vannet begynte med brystkompresjoner. Han virket kompetent – mer enn kompetent – noe som var nyttig.

«Jeg heter Isabella Rivas og er ambulansearbeider hos Ambulancias Lázaro. Vi fant denne mannen bevisstløs i vannet ved bøyen der ute.» Hun snudde seg mot mannen som drev med livredning. «Har han puls? Respirasjon?»

«Nei», svarte mannen. «Fortsatt ingen reaksjon.»

«Har dere en bærbar hjertestarter?» spurte hun badevaktene på katalansk, den lokale dialekten. «Ring 061 nå!»

En av badevaktene tok frem apparatet fra utstyrspakken deres, mens den andre gikk for å berolige den paniske ektefellen og ringe etter ambulanse. Isabella tok et håndkle i nærheten for å tørke offeret på brystet før de klebrige elektrodene på hjertestarteren ble festet, mens mannen bortenfor henne fortsatte brystkompresjonene. Blikkene deres møttes et sekund. Hans var mørkt og sjokoladebrunt, og hun registrerte fraværende at han var kjekk, men dette var ikke det rette tidspunktet for det.

Da elektrodene var festet, snudde hun seg mot apparatet og slo det på. Da lyset kom på og den pep, ropte hun: «Hold deg unna!»

Mannen på den andre siden løftet automatisk vekk hendene og trakk seg tilbake, som om han var vant til dette. Isabella trykket på knappen og sendte et støt mot det stansede hjertet til mannen. Kroppen hans rykket til, men ble straks stille igjen.

«Noen tegn til hjerteslag ennå?» spurte hun da den andre mannen presset fingrene mot halspulsåren til offeret.

Han ristet på hodet. «Nei.»

«Greit.» Hun gjorde klar apparatet igjen og trykket på knappen. Kroppen til mannen rykket til igjen, før han falt tilbake på sanden. Hudfargen hans ble gråere, og Isabella likte ikke det hun så. Sirener hylte i det fjerne. Hjelp var gudskjelov på vei. Uansett om mannen hadde druknet eller fått hjertestans, måtte han bli fraktet til et sykehus øyeblikkelig, ellers kom han til å dø. Hun la apparatet til side og overtok kompresjonene fra mannen for å unngå at han slet seg ut. Han flyttet seg til luftballongen som badevakten hadde festet til en maske over nesen og munnen til offeret for å hjelpe ham med å puste. De kom inn i en rytme, hun med kompresjonene og han med å gi mannen luft, som om de hadde arbeidet som et team i mange år. Fint å ha noen hun kunne stole på.

Til slutt kom ambulansen, og Isabella overlot alt til kollegene sine. Hun ga dem en oversikt over hvordan de hadde funnet mannen og hva de hadde gjort for å hjelpe ham frem til det punktet. Mannen hadde nå en svak puls og pustet på egen hånd. Han svarte også på tiltale, selv om det for det meste var usammenhengende. Isabella gjettet på hjertestans, på grunn av det rolige vannet. Det var fortsatt strømninger, men egentlig ikke så mye å snakke om der de fant mannen. De tok ham med til St. Aelinaʼs for behandling, det nye, toppmoderne undervisningssykehuset i nærheten, så han var i gode hender.

Mens hun så ambulansen kjøre av gårde og badevaktene returnere til tårnet sitt, presenterte endelig den mystiske mannen seg.

«Carlos Martinez», sa han. Etter det mørke, pene utseendet å dømme, ville hun si at han var spansk, men aksenten var ikke lokal. «Godt arbeid med den forulykkede.»

«Det samme til deg», sa hun og tok ham i hånden, mens hun gjorde sitt beste for ikke å kikke på den brune og nesten nakne overkroppen. «Isabella Rivas. Hvor er du fra?»

Smilet hans ble bredere, og tennene var hvite og rette. «Havanna, Cuba. Jeg flyttet nettopp til Barcelona.»

«Vel, benvingut a la meva Ciutat», sa hun på katalansk, og klukklo av det litt forvirrede uttrykket hans. Den lokale dialekten var ikke så forskjellig fra vanlig spansk, men siden de fleste snakket cubano, en form av språket, i hjemlandet hans, så var det unødvendig med oversetting, særlig siden de begge hadde snakket engelsk under redningen. Hun lo, og så smilte hun til ham. «Velkommen til byen min.»

Han nikket, og smilet hans gjorde alle slags merkelige ting med henne.

Stopp der.

Romantikk sto ikke på listen hennes. Etter å ha tatt seg av alle andre i familien, var bare ikke det noe for henne.

«Så, Isabella Rivas», sa Carlos da de begynte å gå tilbake dit hvor surfebrettet hennes fortsatt lå i sanden. «Vil du ha en drink? Jeg kunne i hvert fall trenge en.»

Hun ble litt forbløffet og var glad for at hun måtte bøye seg for å ta opp surfebrettet, slik at han ikke kunne se ansiktet hennes. Kinnene hennes var glovarme, og hjertet hamret mot brystkassen som om hun var en forelsket tenåring og ikke en uavhengig trettifire år gammel kvinne. Hun tok seg god tid til å ta opp brettet, og slengte den lange, fuktige mørkebrune fletten over skulderen før hun rettet seg opp. Normalt ville hun ha svart at hun ikke var interessert og blitt ferdig med det. Men hun var interessert. Mer enn hun burde være. Én drink. Hvilken skade kunne det gjøre? Dessuten kunne hun trenge en drink for å dempe adrenalinstrømmen fra tidligere, ellers kom hun aldri til å få sove i natt, og hun hadde et skift i morgen tidlig.

«Greit», sa hun og snudde seg mot ham igjen. Kjemien knitret rundt dem som fyrverkeri. «Det er en bar rett oppe i veien. God mat, fornuftige priser. Vil du gå dit?»

Carlos bukket litt og lot henne se de bølgende musklene i de brede skuldrene og øverst på ryggen. «Som du vil.»

Det hun plutselig ville, var å klatre opp på ham som på et tre, men den tanken brakte henne bare enda mer ut av fatning.

Ro deg ned, jente. Ro deg ned.

Hun var ikke slik. Hun flørtet aldri eller kastet seg mot menn, men noe ved Carlos fikk henne til å smelte innvendig. Hun svelget hardt og ga ham et skjelvende smil. «Flott. Denne veien, da.»

Isabella la surfebrettet sitt i en av oppbevaringsboksene i nærheten, før hun sluttet seg til ham igjen på strandpromenaden.

«Drar du ofte til Bogatell Beach?» spurte han. «Du liker åpenbart å surfe.»

«Det gjør jeg.» Hun smilte og så rett fremover, ikke på ham, av frykt for at hun skulle gjøre noe sprøtt – som å kysse ham eller noe slikt. Hun måtte komme seg over dette … uansett hva det var. Det hjalp å snakke om surfing. Surfing roet henne alltid ned. «Jeg liker det fordi det er stillere her. Færre turister. Bølgene er ikke så store her, vanligvis, men en gang i blant kan du treffe noen gode. Og det er i nærheten av der jeg bor.»

«Interessant», sa han og rynket litt på pannen. «Noen andre lokale jeg møtte i baren til onkelen min snakket om et sted for surfere som kalles Killers. De sier at det er en slags hemmelighet.»

Hun klukklo. «Ja da, jeg har vært der også, flere ganger, og navnet passer. Bra action. Men noen ganger etter arbeidstid vil jeg bare slappe av og komme vekk fra folk, hvis du skjønner hva jeg mener.»

«Det gjør jeg.» Han flirte. «Jeg håper jeg ikke forstyrrer i kveld.»

«Slett ikke», sa hun, og overraskende nok så mente hun det. Det var noe behagelig ved ham som hjalp til med å roe henne. «Du sa at onkelen din eier en bar her? Hvilken?»

«Encanteri», sa han. «Hørt om den?»

«Absolutt. Det er en av de mest populære nattklubbene i byen.» Hun og noen av venninnene hennes hadde prøvd å komme inn der i flere måneder, men køene var forferdelige. Det kom sannsynligvis til bare å bli verre når sommeren var på vei og turistene strømmet til byen. «Kanskje jeg kommer inn da, sammen med deg.»

«Kanskje det.» Han møtte blikket hennes og holdt det en anelse lenger enn nødvendig, og pulsen hennes slo dobbelt.

Du store min.

«Uh …», sa Isabella og fomlet med ordene og fottrinnene. Hun holdt på å snuble, men heldigvis støttet Carlos henne med en hånd på armen. «Eh, baren er rett der borte.»

Isabella pekte mot et glødende neonskilt hvor det sto El Chiringuito. Ikke noe fancy, men maten var god og servicen utmerket. De fikk et bord med parasoll ute på terrassen, med utsikt mot stranden og havet, og bestilte maten og drinkene – cava til henne, sangria til ham. «Du sa at denne stranden ligger nær der du bor?» Hun ga ham et raskt blikk, og han lo. «Jeg prøver ikke å være en snik. Det er bare småprat. Jeg vil gjerne vite mer om deg, Isabella. Du gjør meg nysgjerrig.»

Hun var også nysgjerrig. Mye mer enn hun burde være. Han var bare så sjarmerende og hyggelig, og stillferdig. I jobben sin trengte hun en god radar for list og suspekte mennesker, og hun fikk ingen dårlige vibrasjoner i det hele tatt. Carlos så bare ut til å være den han sa – en nykommer fra Cuba, som ønsket å bli kjent i Barcelona. Hun syntes det var inntagende og avvæpnende. Likevel var hun ingen idiot. Hun ga ingen fremmed adressen sin, uansett hvor sexy han var.

«Jeg bor i El Poulenou», sa hun og tok en slurk av den rosa, sprudlende vinen. Boblene kilte i nesen. «Og du?»

«Jeg bor faktisk i baren til onkelen min for øyeblikket.» Carlos så på henne over kanten på glasset. «Det var han som overtalte meg til å flytte til Spania. Det er en pen leilighet, noen ville til og med si luksuriøs – i hvert fall til å være i byen.»

«Høres hyggelig ut.» Hun smilte. «Er onkelen din den eneste familien du har her?»

Smilet til Carlos forsvant. Han satte glasset på bordet, og de mørke øyebrynene trakk seg sammen. «Han er min eneste familie. Punktum.»

«Å.» Hun gulpet i seg mer vin, og alkoholen virvlet rundt i den tomme magen, noe som fikk henne til å miste hemningene litt. «Jeg beklager. Mente ikke å berøre et sårt punkt.» Hun sukket og lente seg bakover. «Det var tider da jeg ønsket at familien min ville forsvinne.»

Han så overrasket på henne. «Det høres ikke bra ut.»

Hun viftet avfeiende med hånden. «Å, jeg mener det egentlig ikke. Det er bare vanskelig, for jeg er den eldste av seks og endte med å ta meg av de yngre søsknene mine mesteparten av tiden etter at moren min døde da jeg var tretten. Faren min ble også syk kort tid etterpå.»

«Det var leit å høre», sa han. Han bøyde seg lenger over bordet, var nær nok til at hun kunne se de små, gylne flekkene i de brune øynene. Så pene, snille øyne. «Det må ha vært veldig vanskelig for deg å påta deg så mye når du var så ung.»

Hun bare nikket i stedet for å svare, og var takknemlig da bestillingen deres av barens berømte nachos kom. Den luktet fantastisk, og de begynte begge å spise.

«Men en av grunnene til at jeg flyttet til Barcelona, var for å komme vekk fra søsknene mine da de alle var voksne og flyttet ut», fortsatte hun etter å ha spist en munnfull av godsakene. Hun lo. «Men ironisk nok så fulgte lillebroren min etter meg hit. Han arbeider faktisk på et av de lokale sykehusene, så jeg ser ham hele tiden nå under ambulanseturene mine.»

Carlos klukklo. «Pussig hvordan skjebnen griper inn noen ganger, hva?»

«Ja», sa hun og kikket opp. Blikkene deres møttes igjen. Han hadde en liten ostebit i munnviken, og Isabella slikket seg om leppene mens hun innbilte seg at hun slikket den av ham i stedet. En ubekymret, skjødesløs opphisselse hadde fått grepet på henne nå, noe hun ikke hadde følt på lang tid. Altfor lang tid. Etter glimtet i de mørke øynene hans å dømme, følte Carlos det samme.

Det var latterlig. Tåpelig. Og så videre.

De hadde knapt snakket et ord om noe annet enn middagen, men benet hans strøk stadig mot hennes under bordet, så alt tydet på at de kom til å gå til sengs sammen. Ikke noe langsiktig, ikke noe mer enn en one-night-stand. Ingen forpliktelser, bare to fremmede som nøt en plutselig tilknytning og et øyeblikk sammen. Isabella kunne ikke vente med å ha ham for seg selv.

Under bordet dro hun foten ut av sandalen og strøk tærne langsomt opp langs innsiden av den bare ankelen hans, og elsket hvordan han skalv under den lette berøringen. Det stadig bredere fliret hennes matchet hans eget. «Ja. Pussig hvordan skjebnen griper inn noen ganger.»


1

Juni

«Blodtrykk nitti over sekstiåtte. Lavt, men stabilt. Oksygenmetning normal», sa Isabella der hun holdt en oksygenmaske mot ansiktet til et offer for en bilulykke, mens ambulansen kjørte mot Santa Aelinaʼs Universitetssykehus. Den unge gutten på nitten år blunket opp mot henne, og de mørke øynene var store av frykt. «Det er ok. Du kommer til å bli ok», sa Isabella.

Gutten svelget, og krympet seg. Skadene i brystet og de brukne ribbena etter at bilen hadde rullet rundt gjorde åpenbart enhver bevegelse smertefull. Ærlig talt så var han heldig som var i live, men hun ville ikke fortelle ham det. Det overlot hun til politiet, som kom til å forhøre ham og skrive rapport om ulykken etter at det medisinske personellet hadde lappet ham sammen og sluppet ham ut av akuttavdelingen.

Isabella kikket ut gjennom vinduet mot den blå og solfylte kveldshimmelen. Synd at bølgene ikke var så bra akkurat nå. Hun kunne ha trengt litt tid i vannet etter den dagen hun hadde hatt. Det hadde ikke skjedd noe spesielt, men hun følte seg bare ikke særlig bra. Hadde ikke følt seg bra på en ukes tid nå. Det skyldtes trolig influensaen som hadde gått.

Hun hadde begynt på et nattskift også, hennes første på en måned.

Hvis det fortsatt var fint vær når hun sluttet på jobben i morgen tidlig, kunne hun kanskje ta seg en svømmetur likevel. Tidlig, før alle turistene kom til stranden. Det var ikke det samme som å surfe på den perfekte bølgen, men det ville hjelpe.

Kollegaen bak rattet kjørte ned mot ambulanseinngangen på St. Aelinaʼs og stoppet foran den automatiske døren. Mario kom ut og jogget rundt bilen for å åpne bakdørene, og deretter senket han og Isabella båren ned på bakken og trillet pasienten inn til der en av akuttlegene ventet på dem sammen med et par sykepleiere og teknikere.

«Resum per favor», sa den kvinnelige legen bak munnbindet.

«Si», sa Isabella og trillet båren bortover mot et åpent avlukke sammen med Mario. Hun listet opp alle de vitale tegnene til pasienten og de opplysningene de hadde om ulykken så langt. Så hjalp hun og Mario til med å legge pasienten over i sykehussengen. Hun møtte blikket til en av sykepleierne på den andre siden av sengen, og det virket … kjent, på en måte. Varmbrune øyne med gylne flekker og … Hjertet hennes hoppet over et slag. Herregud.

Carlos.

Etter den ene, lidenskapelige natten deres sammen hadde de gått hver sin vei. Hun hadde ikke trodd at hun kom til å se ham igjen, men her var han. Han arbeidet på det samme akuttmottaket som hun hadde mange turer til. Hvor hun kom til å se sin one-night-stand stort sett daglig.

Perfekt.

Den elendige dagen hennes sank enda dypere. Hun følte seg allerede dårlig, og dette gjorde ingenting bedre. Slett ikke.

For ikke å snakke om den forræderske begeistringen som boblet opp inni henne som en åpen champagneflaske. Eller kanskje det var kvalme. Vanskelig å si.

Hun gjorde seg raskt ferdig med å legge pasienten over på sengen. Så hjalp hun Mario med å trille den tomme båren ut i gangen.

«Jeg må få meg noe å drikke», sa Isabella. «Møter deg bak ambulansen.»

«Si.» Mario tok båren og gikk ut, mens Isabella gikk mot toalettene i enden av gangen.

Etter at hun var ferdig med å kaste opp, skvettet hun kaldt vann i ansiktet. Så stirret hun på seg selv i speilet. Herregud, hun så like ille ut som hun følte seg. Mørke ringer under øynene, hule kinn etter å ha vært ute av stand til å klare å holde på særlig mye mat de siste dagene, og en grønnaktig ansiktsfarge. Langt fra slik hun var sist hun møtte Carlos på stranden.

Den kvelden virket som en fantasi nå. Middagen, drinkene, samtalen. Etter at de hadde gått fra El Chiringuito, hadde de spasert langs stranden, ledd og snakket og til slutt holdt hverandre i hendene. Og så hadde de kysset hverandre under stjernene. Kjemien var het som bare pokker. Hun hadde sjelden latt andre mennesker komme nær henne, sjelden latt seg selv være sårbar og fri og vill, men sammen med Carlos hadde hun det.

De hadde gått til leiligheten hennes, siden den var nærmest, og stort sett falt oppå hverandre i samme øyeblikk de kom gjennom døren. Klærne forsvant, og hun klarte ikke å få nok av ham der hun berørte ham, kysset ham og smakte på ham overalt. Han gjorde det samme med henne, og brakte henne til orgasme igjen og igjen, både med leppene og tungen og fingrene, før han til slutt trengte inn i henne. Det var så lenge siden sist. Altfor lenge. Og han fylte henne fullstendig.

Da Isabella våknet neste dag, var Carlos borte. Han hadde lagt igjen en rose på puten hennes sammen med en lapp hvor det sto ʼtakk for minnetʼ.

Hun hadde beholdt den tåpelige lappen hans, av en eller annen grunn, hadde lagt den i nattbordskuffen og tenkt at den ville bli hennes eneste minne om den natten. Men nå …

Isabella grep tak i kanten på toalettbordet og kastet opp på nytt, før hun til slutt trakk et dypt åndedrag. Inn og ut. Inn og ut. Å være kvalm var noe hun hatet mer enn noe annet i verden, og heldigvis var hun nesten aldri syk. Vel, i hvert fall ikke før i det siste.

Da hun følte seg litt bedre, vasket hun hendene og gikk ut. Hun kunne fortsatt trenge noe å drikke, slik hun hadde nevnt for Mario, så i stedet for å gå ut til ambulansen, tok hun heisen ned til kafeteriaen i kjelleren. Det var tid for en pause omtrent på denne tiden uansett, og kanskje te og smørbrødkjeks ville lindre magen.

*

«Blodtrykket er oppe i hundre og tjueseks over åttito», sa Carlos da han sjekket gutten igjen.

«Ja vel», sa doktor Gonçalo på spansk. «Jeg har tenkt å ta en titt på brystet ditt nå, si?»

Gutten stønnet av smerte, men nikket.

Legen foretok en rask, men grundig undersøkelse, og snakket mens hun gjorde det. «Store, dype skader i brystområdet og brystbenet, som stemmer med et hardt sammenstøt med rattet. Femte og sjette ribben på venstre side brukket. Pustelydene er normale, men jeg vil forsikre meg om at det ikke er noen skade på lungene etter ulykken. Vær snill å bestille røntgen og CT.»

Carlos nikket og skrev bestillingene inn på nettbrettet, og gjorde sitt beste for å følge med og ikke dvele ved sjokket over å se Isabella igjen. Han visste at hun var ambulansearbeider, så sjansen var der, antok han, siden han var akuttsykepleier. Men Barcelona var en stor by, og han hadde regnet med at sjansene var små for at de skulle støte på hverandre igjen.

Skulle han dømme etter det sjokkerte uttrykket hennes og måten hun hadde stormet ut herfra på etter å ha overført pasienten, så hadde hun følt det på samme måten.

Carlos gjorde seg ferdig med notatene og ventet til doktor Gonçalo var ferdig med undersøkelsen sin, før han fulgte henne ut av avlukket. «Jeg skal ordne med de bestillingene, doktor. Og jeg skal få tak i hans nærmeste pårørende.»

«Takk», sa doktor Gonçalo og skyndte seg til den neste pasienten sin.

Det kom et pling fra heisen, og Carlos kikket opp akkurat idet Isabella gikk inn. Hun var på vei ned til kjelleren, ifølge den grønne pilen over døren.

Det første instinktet sa at han skulle følge etter henne. Men nei. Han hadde arbeid å gjøre. Dessuten var han ikke her for å få en kjæreste. Han var her for å arbeide. Arbeide og finne ut mer om farens familie. Faren som ikke engang hadde brydd seg nok om ham til å være til stede etter at han gjorde moren til Carlos gravid.

Ikke det at han var bitter. Det sluttet han med å være da han var ti år.

Nå, trettifire år gammel, var han mer nysgjerrig enn noe annet.

Nysgjerrig på hvorfor en mann ville bli far til et barn med en kvinne han formodentlig var veldig glad i, for deretter å forsvinne uten et spor. Faren hans hadde riktignok ikke visst om ham den gangen, men moren hans og foreldrene hennes hadde skrevet gjentatte ganger til ham for å fortelle ham det. De brevene hadde aldri kommet i retur, så hvor havnet de? Det var fortsatt et mysterium. Det som derimot ikke var et mysterium, var hvordan Carlos ble behandlet da han vokste opp som uekte barn på Cuba. Alltid på utkikk, alltid forsiktig, for han visste at noen gutter ville jule ham opp på grunn av herkomsten hans, eller mangelen på sådan. Cuba var kanskje et kommunistisk land, men mange mennesker var religiøse og av den gamle skolen, og ugifte jenter og barna deres ble ikke akkurat feiret på øya. Så Carlos hadde utviklet tykk hud, lært seg å holde følelsene inni seg og aldri vise sårbarhet overfor dem som ville skade ham.

Den gamle vanen gjorde at han var behersket nå. Selv i situasjoner med høyt press på akuttavdelingen mistet Carlos aldri roen. Det å bli sint eller defensiv gjorde bare ting verre, etter hans mening.

Men da han ordnet med CT-skanningen og røntgenundersøkelsen, gikk tankene stadig tilbake til natten sammen med Isabella. Hvordan det føltes å ha henne i armene, hvordan hun skrek ut navnet hans som en bønn da hun falt sammen under ham og rundt ham …

«Vi er her for å ta oss av ribbensbruddene», sa en tekniker da han stanset ved sykepleierskranken og rev Carlos ut av de erotiske tankene.

Han kremtet og så på dataskjermen. «Avlukke to.»

Nok. På tide å slutte med dagdrømmene og begynne å fokusere på pasienten han hadde omsorgen for. Han ventet til radiologiteknikerne trillet gutten ut av akuttavdelingen og mot heisen og CT-skanneren, og så ringte han til guttens familie for å si ifra om at han var på akuttavdelingen, men at han var ok. De ble opprørte, men takknemlige, og sa at de skulle være der om kort tid.

Han sjekket klokken og stirret bortover gangen mot heisene. Det var tid for pausen hans, og det kom til å gå enda en times tid før CT-undersøkelsen og røntgenbildene var klare, siden det var travelt på radiologiavdelingen. Så ja, han skulle ta seg en matbit. Og hvis han tilfeldigvis støtte på Isabella, så fikk det bare være. De burde snakke med hverandre uansett, siden de hadde arbeidet sammen.

Men da han gikk inn i heisen, merket han nervene.

Da heisdøren åpnet seg igjen og han gikk bortover gangen til kafeteriaen, kjente han den lokkende duften av varm mat. Men dessverre hadde han mistet appetitten. Magen knøt seg av anspenthet, noe som bare ble verre da han fikk øye på Isabella på den andre siden av salen, hvor hun satt i et avsides hjørne.

Men det var vel ingen grunn til at de ikke bare kunne fortsette? Han skaffet seg en iste og skulle til å gå bort til bordet hennes. Så kikket hun opp og så ham, og nei.

Ethvert håp om at de bare kunne late som om den natten aldri hadde skjedd, forsvant.

Noe ved det hjemsøkte, jagede uttrykket i øynene hennes fikk ham til å stanse.

Carlos trakk pusten dypt før han langsomt fortsatte bort til bordet hennes. Uroen i blikket hennes ble bare større jo nærmere han kom, og han ønsket å si til henne at det kom til å bli ok. Ønsket å fortelle henne at han ikke ville bringe det på bane, at det allerede var glemt, selv om det ikke var det. Selv om han aldri kom til å glemme den natten og hvordan hun hadde fått ham til å føle seg som noe mer enn en uønsket, forlatt gutt med en far som ikke brydde seg nok om ham til å ta kontakt med ham. Som aldri kom til å få sjansen til å snakke med faren sin og spørre ham om hvorfor han stakk av, fordi faren hans døde for ti år siden.

Pokker.

Carlos skjøv alt det ut av tankene. Før han kom til Barcelona, hadde han klart seg bra uten å tenke på faren. Selvsagt hadde morens familie aldri snakket om ham heller, noe som hjalp. Og moren hans hadde vært fantastisk. Alltid kjærlig og støttende og omsorgsfull, like mye en fortrolig venn og rådgiver. De sto hverandre så nær som en mor og sønn kunne være, for de hadde bare hverandre.

Men så døde moren i fjor, og han var knust. Som den siste overlevende av den lille familien deres, hadde det vært opp til Carlos å gå gjennom tingene hennes. Da fant han navnet til sin onkel Hugo, den første slektningen på farens side som Carlos hadde hørt om. Og siden han trodde på skjebnen, hadde han sett på det som et skjebnens kall. Det samme kallet han kjente ved den øyeblikkelige og intense tiltrekningen til Isabella på stranden i april.

Men før han rakk å si noe, stirret hun opp på ham med et uutgrunnelig blikk. «Hva vil du?»

«Jeg …», begynte han, men stoppet.

Jeg vil begynne på nytt igjen. Jeg vil tilbake til den glade, ubesværede forbindelsen vi hadde. Jeg vil takke deg for den natten.

Han nøyde seg med: «Vi må snakke sammen.»

